text: Nej til nyt navn
  18 marts 2010 kl. 14.53
  Vejle Boldklub har solgt noget, de ikke ejer. Navnet på Vejle Stadion.
  Vejle Boldklub har skaffet penge i kassen ved at sælge navnet på Vejle Stadion. Det skulle fra i morgen hedde Jokri Park efter Johnny Kristiansen, indehaver af Jokri a/s. 
  Den beslutning har Vejle Kommunes Kulturudvalg dog ikke været med til at træffe, og det skaber juridiske problemer:
  - Vejle Boldklub er kun lejer på stadion. Og så vidt jeg ved, kan man ikke sælge noget, man ikke ejer, siger Dan Arnløv, kulturudvalgsformand i Vejle Kommune til Vejle Amts Folkeblad i dag.
  
  Ingen navneændring
  Det er byrådet, der skal godkende et salg af stadionnavnet, og i så fald tilfalder pengene Stadionfonden, som Vejle Kommune har tilsyn med. 
  Dan Arnløv har ikke tænkt sig at efterleve formiddagens varslede salg, der er foretaget af Henrik Tønder, direktør i Vejle Boldklub:
  - Navnet Vejle Stadion bliver ikke pillet ned, og Vejle Boldklub må selv redde kastanjerne ud af ilden med hensyn til køberen. 
  TV SYD har forsøgt at få en kommentar fra Henrik Tønder, men det har desværre ikke kunnet lade sig gøre.
  